Arne Hugo Stølan

Gjennomtrekk

Arne Hugo Stølan

Gjennomtrekk

I

OMVEIER TIL BIOMASSEN

GJENNOMTREKK

I stadig flere kirker

ser jeg denne luftige konstruksjonen

av smijernsbånd utspilet

til en jordklode

Her kjøper jeg gjerne et stearinlys

for en billig penge

fester det i en av de små lysestakene

og tenner det

Mitt lys sammen med andres

i den blafrende trekken

fra store tunge dører

som lukkes og åpnes i universet

EVENTYR

Gutten med de hårete fjellstøvlene satt fast

i bratte berget, ingen råd verken opp eller ned

kunne lyve ham forbi faktafaen med skylappene

Da så han røslige storebror slenge seg fra klippen

på andre sida av fjorden, ville ikke være dårligere

til kar og lot det stå til, ut i lause lufta.

Aldri værfast den gutten. Han sank og sang om hverandre

mens innpåsliten småfisk dasket ham i ansiktet

med de merkelig forvokste finnene sine.

Lett som en skippersekk nådde han bunnen der

dagen var for natt å regne, men håndflatene pustet

når han tok på steinene i det hvirvlende dynnet

Da kom noe langt og tynt ålanes og drivanes

forbi bunnmålet der han satt. Rester av klatretau?

En klokkestreng, kanskje?

Han nappa hardt til

og et skred av luftbobler

farga vannet helt hvitt